In nomine Domini, amen. Per hoc presens publicum instrumentum cunctis pateat evidenter, quod anno ab Incarnatione Domini millesimo trecentesimo undecimo, indictione undecima, pontificatus sanctissimi patris et domini Clementis, Divina providentia pape quinti, anno septimo, mense novembris, diebus infra scriptis, in presentia mei publici notarii et testium subscriptorum, Johannes Coreti, clericus procurator et nuncius specialis, quoad infra scripta, reverendi in Christo patris domini domini P., Dei gracia Autissio dorensis episcopi, deputatus, virtute et autoritate litterarum dicti domini episcopi et sub ipsius sigillo confectarum, sicut prima facie apparebat, mihi subscripto notario exhibitarum sub hec verba. Universis presentes litteras inspecturis, Petrus, miseratione Divina Autissiodor. episcopus, salutem in Domino sempiternam. Noverint universi quod cum nos comitatum Autissiodor. et pertinentias ipsius comitatus (preter hoc quod continetur infra muros urbis veteris extra claustrum, et domum ducis Burgundie ultra pontem); item castrum de Colengiis-super Yonnam; item totam terram, baroniam, castra, castellanias de Donziaco, et Conada, de Castro-Novo in Valle-Bargiaci, de S. Salvatore, et de Murato et omnia alia que a nobis nomine quo supra illustris princeps, dominus Ludovicus, comes Nivernensis, tam ratione sui quam ratione bailli, seu ratione quacumque, tenere debet in feodo, cum omnibus in singulis pertinentiis eorumdem, propter defectum homagiorum nobis ecclesie nostre Autissiodorensis nomine debitorum, nec factorum pro eisdem que de feodo nostro, nomine quo dictum est, movere, notorie dignoscuntur. Et quia de iis hominem non habemus, ad manum nostram ponenda duxerimus, et ad ea tanquam ad feoda nostra assignaverimus, et manu nostra per appositionem manus prepositi Ville-nove-Regis qui nos et ecclesiam nostram, cum suis juribus regali jure ac nomine in gardia sua noscitur habere fortificata in premissis, nos volentes dictam assignationem per nos factam, ac omnia et singula premissa, eaque et eorum quodlibet tangentia quomodolibet, debitum et plenissimum sortiri effectum, facimus, constituimus et ordinamus nostro et ecclesie nostre Autissiodorensis predicte nomine, Johannem Coreti, clericum, latorem et exhibitorem presentium, procuratorem nostrum, actorem et nuncium specialem ad ponendum plenius et efficacius manum nostram in comitatu Autiss., baronia, terra, castris, castellaniis et pertinentiis prenotatis, assignandis ad ea et eorum quodlibet, tanquam feoda nostra, eaque saisiniendi tenendum, regendum jurisdictionem et justitiam omnimodam in eis et eorum quolibet exercendum, fructus, redditus, exitus, proventus, emolumenta, expleta et jura alia, et singula eorumdem petendum, exigendum et levandum, in judicio et extra; baillivos, prepositos, servientes et ministros ibidem ponendum et instituendum; premissaque omnia et singula fieri et exerceri per alium vel alios quem et quos expedire viderit et sibi placuerit faciendum, potestate sibi semper nichilominus reservata in eisdem, nec-non ad faciendum, et exercendum, fierique et exerceri faciendum per se deputandum, deputandosque ab eo circa premissa omnia et singula eaque et eorumque quodlibet tangentia, omnia et singula, necessaria et opportuna que nos facerimus, exerceremus, facere et exercere possemus et deberemus, si presentes essemus, etiamsi ea mandatum exigant, vel exigere debeant speciale. Promittentes ratum, gratum et firmum plenius nos habere per dictum Johannem ab eo deputandum et deputandos actos, gestumne fuerit in premissis et quolibet premissorum. Damus autem tenore presentium omnibus justitiariis et aliis subditis nostris in mandatis, alios non nobis subditos rogantes, quatenus dicto Johanni, et ab eodem deputando et deputandis in premissis, pareant efficaciter et intendant. In cujus rei testimonium et munimen, sigillum nostrum presentibus litteris duximus apponendum. Datum apud Heriacum, Autissiodorensis diocesis, anno Domini millesimo trecentesimo decimo, die martis in festo Beatissime Virginis Marie. Vice ac nomine dicti domini episcopi, ac pro eo, die mercurii post festum B. Dionysii, apud Vincellas, locum de comitatu Autissiodor. existentem, in magno vico vocatis et coadunatis quibusdam dicte ville scabinis et juratis, ut communiter dicebatur, et pluribus aliis de ipso loco, dixit, publicavit et intimavit omnibus astantibus quod intentionis domini episcopi et gentis sue erat quod comitatus, terra et pertinentia comitatus Autissiodorensis, sicut dixerat, ad easdem tanquam de feodo dicti episcopi moventes dictus dominus episcopus et gentes sue, presertim dictus Joannes Coreti, nomine quo supra, assignaverant, et ad manus dicti episcopi posuerunt easdem pro defectu hominii in ipso statu saisine, assignationis et manucaptionis predictarum tenerent et essent ex causa predicta, et nihilominus ex abundanti, si et prout dicto episcopo opus esset et utile, villam, justiciam et pertinentiam dicti loci de Vincellis continuando saisinam, assignationem et captionem predictas ac factas, in manu dicti episc. posuit et ad eas assignant ex causa predicta inhibendo omnibus et singulis, et publice, sub omni pena, quod dictus episcopus eis infligere poterit, ne quisquam ibidem, et super dictis rebus ac eorum occasione, cuiquam aliquam dicto episcopo, vel ejus mandato, obediret et responderet, necnon posuit et instituit ibidem prepositum justitiarum et receptorem omnium ad dictas res et eorum pertinentias spectantium, Johannem, dictum Chemisse, juramento prestito et recepto, ac eodem de officio sibi commisso fideliter et diligenter exercendo, et de parendo et respondendo super his dicto episcopo, vel ejus mandato, compotoque et ratione debitis et omnibus iis que de eisdem rebus ad manus suas devenerint, reddendis presentibus Barduchio dicto Bonne-Guide, magister Silvester Viniau, Jacobo Lombardi et Stephano Gauberti, testibus ad hac vocatis et rogatis. Item, die jovis immediate sequenti, dictus Johannes Coreti, nomine quo supra apud Vermentonem, locum de dicto comitatu similiter existentem, fecit similiter ponendo et instituendo ibidem prepositos et justitiarios ac receptores loci et pertinentiarum ejusdem, Regnaudum dictum Rinchon, et dictum Bachelier Chevalier, juramento prestito et recepto similiter ab eisdem, presentibus Johanne, dicto domino, magistro Silvestro Viniau, Guillermo, militis, ac dicto Force, militis et pluribus aliis ad hac testibus vocatis et rogatis. Item, eadem die jovis, dictus Johannes Coreti, nomine quo supra, apud Malli-Villam, loco de dicto comitatu existentem ibidem similiter fecit et dixit ponendo et instituendo ibidem prepositum justitiarum et receptorem, Forquetum Boscarium, prestito et recepto juramento similiter ab eodem, presentibus Hugone Fame, Henrico de Licherinis et pluribus aliis ad hac testibus vocatis et rogatis. Item, eadem die jovis, dictus Johannes Coreti, nomine quo supra apud Malli-Castrum, de pertinentiis dicti comitatus existentem similiter fecit ponendo et instituendo prepositos, justitiarios et receptores, Johannem Hauberici et Guillermum Coterelli presentibus dicto Sanque, Recado Budin, Philippo de Saisiaco, Guidone Brunelli, et pluribus aliis testibus ad hec vocatis et rogatis. Item, die veneris immediate sequenti, dictus Johannes Coreti, nomine quo supra apud Colangias-super-Yonam similiter fecit, ponendo et instituendo ibidem prepositum, justiciam et receptorem dictum Johannem Auberici, prestito juramento similiter ab eodem, presentibus Odone curato dicti loci, Gaufrido Bierge, Johanne Marechali, Petro militis et pluribus aliis ad hec testibus vocatis et rogatis. Acta hec sunt anno, indictione, mense, diebus, pontificatu, locis et presentibus testibus supra scriptis. Et ego Stephanus, dictus la Dame, de Sancto-Juliano de Saltu, Senonensis diocesis, clericus publicus, autoritate apostolica notarius juratus, litteras procuratorias predictas, sanas et integras sigillo dicti reverendi patris sigillatas, prout prima facie apparebat, vidi, easque de verbo ad verbum legi, transcribique feci, omnibusque aliis suprascriptis per predictum Johannem Coreti actis, et dum hec agerentur in locis predictis, et prout in presenti publico instrumento continetur, presens fui, et hec omnia publicando et in hanc publicam formam redigendi hic me subscripsi, signoque meo consueto signavi, vocatus et rogatus.